## Naredba o zabrani uvoza u Republiku Hrvatsku goveda, proizvoda od goveda, kao i krmiva animalnog podrijetla radi sprječavanja unošenja u Republiku Hrvatsku transmisivnih spongiformnih encefalopatija

### NN 48/2004 (14.4.2004.), Naredba o zabrani uvoza u Republiku Hrvatsku goveda, proizvoda od goveda, kao i krmiva animalnog podrijetla radi sprječavanja unošenja u Republiku Hrvatsku transmisivnih spongiformnih encefalopatija

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

1116

Na temelju članka 11. stavka 1. točke 18. Zakona
o veterinarstvu (»Narodne novine«, broj 70/97. i 105/01.), ministar
poljoprivrede, šumarstva i vodnoga gospodarstva donosi

## NAREDBU

### o zabrani uvoza u Republiku Hrvatsku goveda, proizvoda od goveda, kao i krmiva animalnog podrijetla radi sprjeČavanja unoŠenja u Republiku Hrvatsku transmisivnih spongiformnih encefalopatija

I.

Zabranjuje se uvoz u Republiku Hrvatsku:

a) živih goveda;

b) jajnih stanica goveda;

c) proizvoda podrijetlom od goveda;

d) krmiva animalnog podrijetla (mesnog brašna,
koštanog brašna, mesno-koštanog brašna, kožno-mesnog brašna, krvnog brašna,
jetrenog brašna i ostalih krmiva koja sadrže proteine pod­ri­jetlom od
sisavaca),

radi sprječavanja
unošenja u Republiku Hrvatsku transmisivnih spongiformnih encefalopatija.

II.

Zabrana navedena u točki I. ove Naredbe
primjenjuje se na pošiljke podrijetlom iz sljedećih zemalja:

Belgija

Češka

Danska

Francuska

Grčka

Italija

Izrael

Japan

Kanada

Lihtenštajn

Luksemburg

Nizozemska

Njemačka

Poljska

Portugal

Republika Irska

Sjedinjene Američke Države

Slovačka

Slovenija

Španjolska

Švicarska

Ujedinjeno Kraljevstvo Velike Britanije i
Sjeverne Irske.

III.

Zabrana navedena u točki I. ove Naredbe ne
primjenjuje se na pošiljke:

a) mlijeka i mliječnih proizvoda;

b) sjemena za umjetno osjemenjivanje;

c) embrija goveda;

d) želatine i kolagena dobivenih isključivo iz
koža goveda, osim na pošiljke podrijetlom iz Portugala, Republike Irske i
Ujedinjenog Kraljevstva Velike Britanije i Sjeverne Irske. U procesu dobivanje
želatine i kolagena kože goveda moraju biti podvrgnute tretmanu kiselinom ili
lužinom, te potom jednokratnom ili više­kratnom ispiranju. Želatina mora biti
ekstrahirana jednokratnim ili višekratnim zagrijavanjem u nizu, nakon čega
slijedi pročišća­vanje filtriranjem i sterilizacija;

e) sirovih i soljenih
koža namijenjenih isključivo industrij­skoj uporabi

f) steriliziranog
životinjskog gnoja, ukoliko se popratnom dokumentacijom potvrdi stupanj
termičke obrade od najmanje 70°C u središtu proizvoda.

IV.

Iznimno od zabrane
navedene u točki I. ove Naredbe, dozvoljava se uvoz hrane za pse i mačke
podrijetlom iz zemalja navedenih u točki II. ove Naredbe, osim iz Portugala,
Republike Irske i Ujedinjenog Kraljevstva Velike Britanije i Sjeverne Irske,
ukoliko:

a) ne sadrže sastojke
podrijetlom od preživača, ili

b) sirovine podrijetlom
od preživača korištene za proizvod­nju hrane za pse i mačke potječu iz zemalja
koje nemaju pojavu goveđe spongiformne encefalopatije, u kojem slučaju pošiljku
gotove hrane za pse i mačke mora pratiti kopija certifikata zemlje podrijetla
sirovine koji je pratio istu do mjesta proizvodnje.

V.

Danom stupanja na snagu
ove Naredbe prestaje važiti:

– Naredba o zabrani
uvoza u Republiku Hrvatsku goveda, proizvoda od goveda, kao i krmiva animalnog
podrijetla radi sprječavanja unošenja u Republiku Hrvatsku transmisivnih spon­gi­formnih
encefalopatija (»Narodne novine« br. 27/2004.).

VI.

Ova Naredba stupa na
snagu danom objave u »Narodnim novinama«.

Klasa: 322-01/04-01/34

Urbroj:
525-01-04-01

Zagreb,
29. ožujka 2004.

Ministar
**Petar Čobanković**, v. r.

Naredba, NN 48/2004-1116